<classify> Mchezaji huyo wa Barcelona Messi alitarajiwa kurejea uwanjani kwenye mechi hiyo baada ya kukosa ile ya Ijumaa iliyopita ambapo walishinda mabao 2-0 dhidi ya Italia mjini Manchester kutokana na kusumbuliwa na msuli.Lakini hali haikuwa kama ilivyotarajiwa, nyota huyo alishindwa kuiwakilisha nchi yake katika kipigo hicho cha fedheha kwenye uwanja wa Wanda Metropolitano. Argentina pia ilimkosa mshambuliaji wa Manchester City, Sergio Aguero kutokana na kusumbuliwa na goti.Wakionekana vizuri zaidi, iliwachukua Hispania dakika 13 tu kuandika bao la kuongoza kupitia kwa Diego Costa. Mshambuliaji huyo wa Atletico Madrid alichukua mpira kutoka kwa Marco Asensio kabla ya kuandika bao hilo.Dakika ya 27, Hispania iliandika bao la pili likifungwa na Isco na hapo Argetina ikastuka na kupata bao katika dakika ya 39 likifungwa na Nicolas Otamendi kwa kichwa.Isco alifunga bao la tatu na la tano katika dakika ya 52 na 74 huku Thiago Alcantara akifunga bao katika dakika ya 55.Mwanzoni mwa kipindi cha pili, Costa alitolewa na nafasi yake kuchukuliwa na Iago Aspas aliyefunga bao katika dakika ya 73.Hispania ilipata matokeo hayo ikitoka kupata sare ya bao 1-1 dhidi ya Ujerumani katika mechi ya Ijumaa iliyopita. Mjini Moscow, Paul Pogba amejibu wote wanaodai kiwango chake kimeshuka kwa kuifungia Ufaransa bao katika ushindi wa 3-1 dhidi ya wenyeji wa kombe la dunia Urusi mjini St Petersburg, huku Kylian Mbappe akifunga mabao mawili.Akiingia kama mchezaji wa akiba katika mechi waliyofungwa mabao 3-2 na Colombia mjini Paris wiki iliyopita, Pogba alianza katika mechi ya juzi iliyochezwa kwenye uwanja wa Krestovsky na kutengeneza bao la kwanza la Mbappe katika dakika ya 40 kabla hajafunga la pili dakika chache baadae.Kiwango alichoonesha kiungo huyo kimemrudisha kwenye chati kwani amekuwa na wakati mgumu kwa kukosa namba katika kikosi cha kwanza cha Manchester United 2018, hali inayofanya kuingia kwenye mgogoro na kocha wake Jose Mourinho.Ufaransa ilimruhusu nahodha wa Urusi Fedor Smolov kupata bao la kufutia machozi katika dakika ya 68 kabla Mbappe hajafunga bao lingine dakika ya 83.Ushindi huo unaifanya Les Bleus izidi kujiamini kwenye kampeni za kombe la dunia ambapo ipo kundi C pamoja na Australia mjini Kazan Juni June 16, ikifuatiwa na Peru na Denmark.Mjini Berlin, Brazil ilimaliza tambo za mabingwa wa dunia Ujerumani za kucheza mechi 22 bila kufungwa kwa kuwatungua bao 1-0 kwenye uwanja wa Olympiastadion.Mechi hiyo ilipewa jina la mechi ya wakongwe na wengi wakikumbuka walipokutana kwenye nusu fainali za kombe la dunia mwaka 2014 ambapo Ujerumani iliwafunga wenyeji Brazil mabao 7-1 mjini Belo Horizonte.Pamoja na kwamba matokeo hayo hayajafuta bado fedheha waliyoipata usiku ule, lakini kiwango walichoonesha Brazil kimeonyesha utayari wao wa kuwania taji la sita la kombe la dunia.Katika mechi hiyo, the Selecao walimkosa majeruhi Neymar ambapo sasa wanamtegemea zaidi mshambuliaji wa Manchester City Gabriel Jesus ambaye ndiye aliyefunga bao hilo pekee katika dakika ya 37.Paulinho, Philippe Coutinho na Jesus wote walikuwa na nafasi ya kuifungia timu yao mabao juzi. Baada ya kushuhudia timu yake ikipoteza mechi kwa mara ya kwanza tangu kwenye nusu fainali za Euro 2016 dhidi ya Ufaransa, Joachim atajipanga kwa mechi nyingine za kirafiki dhidi ya Austria na Saudi Arabia Juni mwaka huu ikiwa ni nafasi ya kwenda Urusi na ushindi.Katika mechi nyingine ya kirafiki ya kimataifa, Romelu Lukaku alifunga mabao mawili, timu yake Ubelgiji ilipoichapa Saudi Arabia mabao 4-0 mjini Brussels, ikiwa imeanza kwa kishindo maandalizi ya kombe la dunia mwaka huu.Ikicheza kwa mara ya kwanza mwaka 2018, vijana hao wa Roberto Martinez walionekana kuwa vizuri mno kwenye ushambuliaji na safu ya ulinzi huku nyota wake Lukaku akipata mabao hayo kabla ya mapumziko.Ubelgiji ilikwenda mapumziko ikiwa mbele kwa mabao hayo ya Lukaku kabla Michy Batshuayi na Kevin De Bruyne hawajaongeza mabao mengine.Kwenye uwanja wa Wembley England, Lorenzo Insigne alifunga mkwaju wa penalti na kuisawazishia timu yake Italia kutoka sare ya bao 1-1 dhidi ya wenyeji England.Mshambuliaji wa Napoli, Insigne alimfunga kipa Jack Butland katika dakika ya 87 baada ya mwamuzi kutumia usaidizi wa video VAR kumuona James Tarkowski akimsukuma Federico Chiesa wa Italia na hivyo kuamuru upigwe mkwaju wa penalti.Jamie Vardy aliipatia England bao la kuongoza katika dakika ya 26 na ilionekana kama bao hilo lingetosha kwa kikosi cha Gareth Southgate. Sare hiyo imekuja baada ya ushindi wa England wa bao 1-0 dhidi ya Uholanzi na utampa kocha Southgate nafasi ya kufanya mabadiliko kabla ya kutaja kikosi cha kombe la dunia Mei 14.Sare hiyo imeiimarisha rekodi ya England Wembley kwani imefungwa mara moja katika mechi 20 za mwisho za kimataifa kucheza kwenye uwanja huo ikifungwa na Uholanzi Machi 2016.Aidha, England imeshinda mara moja kati ya mara nane ilizokutana na Azzurri huku Luigi Di Biagio akiwa kocha wa kwanza wa timu ya taifa ya Italia kushindwa kupata ushindi katika mechi mbili za mwanzo tangu Roberto Donadoni Septemba 2006.Mechi nyingine za kirafiki zilizochezwa juzi, Uswisi iliifunga Panama mabao 6-0, Hungary ikiwa nyumbani ilishindwa kutamba na kukubali kipigo cha bao 1-0 kutoka kwa Scotland, Curacao iliifunga Bolivia bao 1-0 na Japan ililala mabao 2-1 dhidi ya Ukraine.  <topic>: michezo 